**JEGYZŐKÖNYV**

**Készült:** Délegyháza Község Önkormányzata Képviselő-testülete 2022. március 23. napján 18:05 órakor a Kölcsey Művelődési Központban megtartott közmeghallgatáson.

Jelen vannak **a jelenléti ív szerint: dr. Riebl Antal – polgármester**

**Szilveszter Lajos alpolgármester**

**Bednárik László – képviselő**

**Szabóné Pál Orsolya Marianna**

**Darabos Zsuzsanna – képviselő**

**Válóczi Tünde - képviselő**

**dr. Molnár Zsuzsanna – jegyző**

**Görbe István – alpolgármester**

**Petrovai László – alpolgármester, Budapest Főváros XVIII. kerület Pestszentlőrinc - Pestszentimre Önkormányzata**

**Madarassy Judit – intézményvezető, Csibész Család- és Gyermekjóléti Központ**

**Tóthné Sponga Edit – szállításvezető, DTKH Nonprofit Kft.**

**Feigli Ferenc – regionális szolgáltatás vezető, DTKH Nonprofit Kft.**

**Dudás Lajos – gazdasági igazgató, DPMV Zrt.**

**Dombi János – szolgáltatási főmérnök, DPMV Zrt.**

**Istenes Attila – üzemigazgató, DPMV Zrt.**

Hiányzik: **Czanik Balázs képviselő igazoltan távol van.**

**dr. Riebl Antal** polgármester köszönti a megjelenteket, és megnyitja az ülést.

Külön köszönti Budapest Főváros XVIII. kerület Pestszentlőrinc - Pestszentimre Önkormányzatának képviseletében Madarassy Juditot és Petrovai László Alpolgármester Urat, a DTKH Nonprofit Kft. képviseletében Tóthné Sponga Editet és Feigli Ferencet, valamint a DPMV Zrt. képviseletében Istenes Attilát, Dombi Jánost és Dudás Lajost.

Megállapítja, hogy a Képviselő-testület 6 fővel határozatképes, a jegyzőkönyv hitelesítésére felkéri Darabos Zsuzsanna és Szabóné Pál Orsolya Marianna képviselőket.

**dr. Riebl Antal** szavazásra teszi fel a javaslatot.

Képviselő-testület szavazott: (6 fő), 6 igen szavazattal, tartózkodás és nem szavazat nélkül az alábbi határozatot hozta:

**112/20221.(III.23.) számú képviselő-testületi határozat**

**Délegyháza Község Önkormányzat Képviselő-testülete a 10/2011.(II.16.) önkormányzati rendelet 26. § (2) bekezdése c) pontja alapján a jegyzőkönyv hitelesítésére Darabos Zsuzsanna és Szabóné Pál Orsolya Mariann képviselőket jelöli ki.**

**Határidő: azonnal**

**Felelős: Képviselő-testület**

**dr. Riebl Antal** szavazásra teszi fel az alábbi napirendi pontokat: 1.a /Az orosz–ukrán háborús konfliktussal kapcsolatos humanitárius feladatok; 1.b/ Budapest - Belgrád vasútvonal magyarországi szakaszának fejlesztése; 2. a/A víziközmű szolgáltatással kapcsolatos kérdések ügye; 2. b/ Hulladékszállítással kapcsolatos kérdések ügye; 3./ Iskola 8 osztállyal történő bővítésének és az ideiglenes iskola építésének ügye; 4./Bányák ügye; 5/Egyebek

Képviselő-testület szavazott: (6 fő), 6 szavazattal, tartózkodás és nem szavazat nélkül az alábbi határozatot hozta:

**113/2022 (III.23.) számú képviselő-testületi határozat**

**Délegyháza Község Önkormányzat Képviselő-testülete a Kölcsey Művelődési Központban megtartott közmeghallgatás napirendi pontjának megtárgyalását elfogadja az alábbiak szerint:**

**1.a Az orosz–ukrán háborús konfliktussal kapcsolatos humanitárius feladatok**

**1.b Budapest - Belgrád vasútvonal magyarországi szakaszának fejlesztése;**

**2.a A víziközmű szolgáltatással kapcsolatos kérdések ügye;**

**2.b Hulladékszállítással kapcsolatos ügyek kérdése;**

**3. Iskola 8 osztállyal történő bővítésének és az ideiglenes iskola építésének ügye;**

**4. Bányák ügye;**

**5. Egyebek.**

**Határidő: azonnal**

**Felelős: Képviselő-testület**

**dr. Riebl Antal** elmondja, hogy a vonatkozó jogszabályi előírásoknak megfelelő módon a közmeghallgatásról videó felvétel készül.

**1/A. AZ OROSZ–UKRÁN HÁBORÚS KONFLIKTUSSAL KAPCSOLATOS HUMANITÁRIUS FELADATOK – előadó: dr. Riebl Antal**

**Petrovai László** köszönti a megjelenteket, majd elmondja, hogy az orosz-ukrán konfliktus miatt a XVIII. kerületi Önkormányzat is segítő kezet nyújtott a menekültek számára, azonban tekintettel arra, hogy a XVIII. kerület külvárosi kerületnek számít, kevés szálláshellyel, a Délegyházán található üdülőjüket jelölték ki a menekültek elszállásolására. Az üdülő 11 faházból, 1 közösségi épületből és egy játszótérből áll. A faházakat téliesítették. Elmondta továbbá, hogy a tapasztalatok szerint bár a menekültek többsége elhagyja Magyarországot, a XVIII. kerület azzal a feltétellel szállásolja el őket, hogy huzamosabb ideig tartózkodnak Magyarországon. Egy olyan céggel vették fel a kapcsolatot, ahol ukrán férfiakat foglalkoztatnak, így az ott dolgozó férfiak családjai kerültek elszállásolásra az üdülőben. Kizárólag nők és gyermekek élnek az üdülőben, a fluktuáció így elkerülhető. a kerületi családsegítő munkatársai 0-24 órában az üdülőben vannak, ezzel segítve a mindennapi életet, a koordinációt és a kommunikációt. a tervek szerint 90 napra adnak szállást a menekülteknek, azonban az aktuális helyzet tükrében felülvizsgálják majd annak szükségességét, hogy hosszabb távra történjen az elszállásolás. Elmondja, hogy jelenleg problémamentesen zajlanak az események. Természetesen egyeztetett dr. Riebl Antal polgármesterrel a kérdésben, melynek eredményeként együttműködési megállapodás készül, melyben Délegyháza Község Önkormányzata vállalta, hogy munkanapokon 50%-os kedvezménnyel biztosítja a napi háromszori étkezést a menekültek számára. Elmondja, hogy nagyon hálás a rugalmasságért és szívből köszöni mind az Önkormányzat, mind a délegyházi lakosok önzetlen segítségét.

**dr. Riebl Antal** elmondja, hogy igazán jó érzés Délegyháza polgármesterének lenni, amikor látja a civil összefogást, majd hozzáteszi, hogy lassan az lesz a legnagyobb problémánk ebben a helyzetben, hogy hol helyezzük el a sok felajánlást és adományt. Elmondja, hogy ezen napirendi pont tekintetében határozathozatalra is szükség van.

**dr. Riebl Antal** szavazásra teszi fel a javaslatot, miszerint Délegyháza Község Önkormányzatának Képviselő-testülete felhatalmazza dr. Riebl Antal polgármestert, hogy a Budapest Főváros XVIII. kerület Pestszentlőrinc-Pestszentimre Önkormányzatával - az Ukrajnában kialakult háborús helyzet következtében a hazánkba menekülő és Délegyházán elszállásolt civil lakosság ellátásával kapcsolatban létrejött – együttműködési megállapodást aláírja, továbbá Délegyháza Község Önkormányzatának Képviselő-testülete eldönti, hogy 2022. március 16. és 2022. május 31. között, de legkésőbb 2022. június 15-ig, a Budapest Főváros XVIII. kerület Pestszentlőrinc-Pestszentimre Önkormányzata által Délegyházán elszállásolt menekültek részére hétköznapokon a napi háromszori étkezést 50%-os áron biztosítja.

Képviselő-testület szavazott: (6 fő), 6 igen szavazattal, tartózkodás és nem szavazat nélkül az alábbi határozatot hozta:

**114/2022.(III.23.) számú képviselő-testületi határozat**

**Délegyháza Község Önkormányzatának Képviselő-testülete felhatalmazza dr. Riebl Antal polgármestert, hogy a Budapest Főváros XVIII. kerület Pestszentlőrinc-Pestszentimre Önkormányzatával - az Ukrajnában kialakult háborús helyzet következtében a hazánkba menekülő és Délegyházán elszállásolt civil lakosság ellátásával kapcsolatban létrejött – együttműködési megállapodást aláírja, továbbá Délegyháza Község Önkormányzatának Képviselő-testülete eldönti, hogy 2022. március 16. és 2022. május 31. között, de legkésőbb 2022. június 15-ig, a Budapest Főváros XVIII. kerület Pestszentlőrinc-Pestszentimre Önkormányzata által Délegyházán elszállásolt menekültek részére hétköznapokon a napi háromszori étkezést 50%-os áron biztosítja.**

**Határidő: azonnal**

**Felelős: Polgármester**

**1/B. BUDAPEST - BELGRÁD VASÚTVONAL MAGYARORSZÁGI SZAKASZÁNAK FEJLESZTÉSE – előadó: dr. Riebl Antal**

**dr. Riebl Antal** elmondja, hogy a projekt már mindenki előtt ismert; nagy beruházásról van szó, kínai közreműködéssel. A fejlesztés következtében kétszer két nyomvanalon zajlik majd a vasúti közlekedés, jelenleg a tervezési szakasz zajlik; Délegyházától Kunszentmiklósig már buszok szállítják az utasokat. Az illetékesekhez fordultunk azzal a kérdéssel, hogy milyen építkezési vállalásokat jelent a beruházás Délegyháza számára, de érdemi választ ezúttal sem kaptunk. Amit mi szeretnénk, az az, hogy a Majosi útról is elérhető maradjon a faluközpont, egy aluljáró kialakításával. Informálisan azt a jelzést kaptuk, hogy ennek nincs akadálya, de tekintettel arra, hogy a projekt titkos, érdemi dolgokról nem tudunk beszámolni.

Elmondja továbbá, hogy két parkoló kerül kialakításra; egy 30 férőhelyes P+R parkoló a Petőfi utcától a vasútállomásig, illetve egy 40 férőhelyes parkoló a vasútállomás épülete mellett – bár ez utóbbi nem a beruházás részét képezi.

**Petrovai László** és **Madarassy Judit** távozik.

**2/A. A víziközmű szolgáltatással kapcsolatos kérdések ügye – előadó: dr. Riebl Antal**

**dr. Riebl Antal** elmondja, hogy tekintettel arra, hogy korábban erősen arzénos volt Délegyháza ivóvízkészlete, egy több, mint 3000 millió forintos beruházás történt az arzén eltávolítása, a víz megtisztítása céljából. Ez a fejlesztés sajnos azzal járt, hogy mind ízében, mind zamatában kívánnivalót hagy maga után ivóvizünk. A 90-es években épült rendszer pedig, mind kapacitásában, mind az erózió következtében felújításra szorul.

**Istenes Attila** köszönti a megjelenteket. Kiegészíti a Polgármester Úr bevezetőjét azzal, hogy egy ivóvízminőség javító program következtében változott meg az ízvilág. A programmal járó munkálatok két évig tartottak, melynek keretében átmosásokat és hálózatjavításokat hajtottak végre és most jutott el a folyamat odáig, hogy sikerült egy víztornyot is építeni, mely az állandó nyomást tudja majd biztosítani a településen. Korábban nyomásfokozó rendszereken keresztül tudták biztosítani, fenntartani a nyomást, mely a terheltségtől függően változott. Most az önkormányzattal közös beruházás keretében létesült a víztorony, mely a nyomásstabilitás miatt fontos. Ezen kívül egy átadási pont épült még, szintén magán beruházásból, mely túlfogyasztási időben is tud, akár két helyről vizet szolgáltatni. Elmondja továbbá, hogy a délegyházi tavak miatt egyedi az ágazat morfológiája, ágvezetékek vannak még, melyek arra várnak, hogy körvezetékessé legyenek alakítva.

A víztorony üzembe helyezése még nem történt meg, tekintettel arra, hogy egy második beruházási fázis során a belső csőhálózatot át kell alakítani, egy aknát építeni, valamint egy vízkormányzáshoz szükséges eszközt beépíteni és így lesz biztosítva az állandó nyomásstabilitás. Az idei évben a víztorony már bekötésre kerül várhatóan, a vízkormányzás kialakítására még várni kell, a finanszírozási forrást kell még megtalálni hozzá.

**Dudás Lajos** elmondja, hogy az íz megváltozásával járó arzénmentesítés egy uniós követelmény miatt volt szükséges. Míg korábban 0.5 mg/l volt az arzéntartalom határértéke, az új uniós követelmény szerint 0.1. mg/l –re kellett csökkenteni. A rezsicsökkentés miatt pedig az árak még mindig a 2009-ben „befagyasztott” árak.

**dr. Riebl Antal** elmondja, hogy Dunavarsányon történt egy 4 milliárd forintos beruházás a szennyvíztisztító „rehabilitása” céljából, melynek azonban nem várt következménye is lett, mégpedig a kapacitás csökkenése.

**Istenes Attila** elmondja, hogy korábban volt egy 6000+500 m3-es természetes tisztítórendszer, melyre minden önkormányzatnak volt egy kvótája, melyet lekötött és ezt a kvótát kellett minél hamarabb elérni. A rendszer 11 évig volt próbaüzemben az alulterheltség miatt, mert soha nem sikerült elérni a kvótát. Egyedül Délegyháza használta fel a lekötött kvótát, azonban az összes többi településnek ez nem sikerült. Az időközbeni jogszabályi környezet megváltozása miatt ezek a kvóták elévültek, az új telep esetében már 2700 m3/napra korlátozták. Az új telep 2018-ben építették és már az építés idején is látszott, hogy ez a korlát kevés. Jelenleg 3000-3100 m3 szennyvíz érkezik be a telepre. 3800 m3-re bővíthető. Ez folyamatban van. Az első lépés az volt, hogy a recirkulációs csöveket kicseréljék, ami megtörtént. Ahhoz, hogy elérjük a 3800 m3-es kapacitást, ki kell cserélni a feladó szivattyúkat, át kell programoztatni a levegőztető berendezést, ennek engedélyezése van folyamatban. Ez is szűkösnek tűnik a jelenlegi fejlesztések tükrében. A hosszú távú megoldás egy új szennyvíztisztító építése lenne, amire egyébként hajlandóság mutatkozik.

**Sári Szemerédi Gabriella**, Rigó utcai lakos kérdezi, hogy a kertvárosban az ágvezetékes megoldás lehet-e oka annak, hogy büdös a csapvíz. Emellett az íze sem jó, összefogja a szaniterket. Kérdezi, hogy a szolgáltató előtt ismert-e ez a probléma, illetve, hogy tudnak-e ez ellen tenni valamit.

**Istenes Attila** elmondja, hogy ha bejelentés érkezik, akkor a szolgáltató kimegy a helyszínre, jegyzőkönyvet vesznek fel, vízmintát vesznek, öblítéseket végeznek. Azonban azt is tudni kell, hogy Délegyházán nagyon sok olyan ingatlan van, melyet üdülésre használnak, így nincs állandó használatban, így előfordulhat pangó víz, mely okozhat kellemetlen szagokat. Az összes ágvezeték megszüntetése a tavak miatt korlátozott. Erre készült egy modell évekkel ezelőtt, azonban ennek finanszírozására a DPMV-nek nincs forrása.

**Tóthné Purthál Györgyi** kérdezi, hogy miért fordul elő egyre gyakrabban, hogy Délegyháza néhány utcájába, pl. Móra Ferenc utca, Némedi út, Vasúti sor, szinte naponta szükséges szippantós autót hívni. Az átemelő szivattyúk évek óta nem jók.

**Istenes Attila** elmondja, hogy átemelő szivattyúk nincsenek a településen, vákuumrendszer van kiépítve a településen, azonban bejelző rendszer nincs ráépítve. Tavaly a rendszer felújításra került ugyan, azonban mindig előfordulhat olyan, hogy a vákuum nem működik, pl. a túlterheltség, vagy a zsírosodás miatt. A fodrászat mellett új vákuumaknát telepítetek, mellette 10 ház van összekötve egy vákuumvezetékre. Ha még az esővizet is rávezetik, a vákuum nem tudja elvezetni. Emellett problémát jelent, hogy sok hulladék kerül a rendszerbe a háztartásokból.

**Tóthné Purthál Györgyi** kérdezi, hogy a jelenlegi rendszer elbír-e még több bekötést.

**Istenes Attila** elmondja, hogy évek óta korlátozva van a rákötés. egy aknára 6 házat lehet rákötni, többet nem is engedélyezhetnek és évek óta nem is engedélyezik. Azonban illegális rákötésekkel lehet találkozni, folyamatosan keresik ezekre az esetekre a jogi megoldásokat. A vákuumos rendszerre pedig egyáltalán nincs engedélyezve a rákötés.

**Szabó Béla** kérdezi, hogy a Kéktó sétány környékén épülő 72 házra kaptak-e már engedélyt a rákötésre, illetve nem terheli-e túl a rendszert.

**Istenes Attila** elmondja, hogy tekintettel arra, hogy az Őz utca-Szarvas utca környékén gravitációs rendszer van kiépítve, illetve a Sóderes utca is lecsatornázásra került, a vákuumos rendszert nem érinti.

**dr. Riebl Antal** megköszöni a DPMV Zrt. képviselőinek a részvételt és a tájékoztatást.

**Istenes Attila, Dombi János** és **Dudás Lajos** távoznak.

**2/B. HULLADÉKSZÁLLÍTÁSSAL KAPCSOLATOS KÉRDÉSEK ÜGYE – előadó: dr. Riebl Antal**

**dr. Riebl Antal** elmondja, hogy sajnos mindenki előtt ismeretes már, a rendszertelen hulladékszállítással, a kukák megrongálásával kapcsolatos problémák a településen. Ezután köszönetét fejezi ki azért, mert a DTKH lehetővé tette a vasárnapi hulladékszállítást is.

**Szilveszter Lajos** elmondja, hogy a kukák rongálása miatt rengeteg panasz érkezik, melyre megoldást kell találni.

**Pájer Ágnes**, Vadvirág utcai lakos elmondja, hogy rendszeresen tapasztalja, hogy a hulladékszállítás során, az ürítés közben sok hulladék kerül az utcákra, melyeket a szolgáltató munkatársai ott is hagynak.

**Tóthné Purthál Györgyi** kérdezi, hogy miért nem használják a kukaemelő berendezést, elmondja továbbá, hogy az Ő tapasztalatai alapján is sok hulladék esik mellé, illetve marad az edényekben, illetve kérdezi, hogy miért fordul elő rendszeresen, hogy két zsák helyett csak egyet, vagy olykor egyetlen cserezsákot sem hagynak ott.

**Lugosi Istvánné** elmondja, hogy amikor a szelektív hulladékszállítással kapcsolatos panaszbejelentést tesz, vagy kérdést tesz fel az ügyfélszolgálaton, rendszeresen azt közlik Vele, hogy ez a szelektív hulladék elszállítása szívesség a szolgáltató részéről.

**Horváth Zsolt** elmondja, hogy bár a szelektív hulladékszállítás tekintetében nincs meghatározva méretbeli korlátozás, a nagyobb, kötegelve kihelyezett dobozokat nem szállítják el.

**Feigli Ferenc** köszönti a megjelenteket, majd elmondja, hogy mindenekelőtt azt kell tudni, hogy lassan 10 éve – a rezsicsökkentés miatt – nem változik a cég árbevétele. Ennek következtében minél visszább megyünk az időben, annál jobb volt a szolgáltatás minősége. Sajnos kompenzációt nem kap a cég. Már súlyos munkaerőhiánnyal küzdenek, amely jelentős kihatással van a szolgáltatás minőségére. A koronavírus-járvány pedig Őket sem kímélte. Sokszor kell prioritási sorrendet felállítaniuk, így elsőbbséget élvez a kommunális hulladék elszállítása, ezt követi a szelektív hulladék, végül pedig a zöldhulladék elszállítása. Természetesen minden elmaradt hulladékszállítást a lehető legrövidebb időn belül pótolnak.

2023. június 30-ával az önkormányzatok kilépnek ezekből a közszolgáltatói feladatból. Egy pályázó lévén a MOL veszi át ezt a feladatot.

2022. április 1-jével a térséggel kapcsolatos változásokat kívánnak bevezetni, mellyel kapcsolatban a közel jövőben Polgármester Urat is felkeresik.

Érzik, hogy javításra szorul a szolgáltatás minősége, azonban a lakosság részéről is „együttműködést” szeretne. Például az említett kartondobozok elszállítása azért nem történt meg, mert egyszerűen nem fért az autóba, így a nagyobb dobozokat, kihelyezés előtt, érdemes kisebb méretre vágni.

**Horváth Zsolt** elmondja, hogy akkor ezt tegyék a honlapon is egyértelművé.

**Feigli Ferenc** elmondja, hogy ez jogos kérés, viszont a józan észt követve próbáljuk meg a hulladékot kihelyezni. Elmondja továbbá, hogy míg a zöldhulladék tekintetében van, a szelektív hulladék tekintetében nincs mennyiségi korlátozás előírva. A jogszabály szerint a szelektív hulladék elszállítása 8+2 alkalommal kötelező, ehhez képest jóval gyakoribb a szelektív hulladékszállítás a településen. Valószínűleg ezért használta a telefonos ügyfélszolgálaton a kolléga a „szívesség” kifejezést a kötelezőn felüli elszállításokra. Kéri, hogy amennyiben panasza van a lakosságnak, azt ne az önkormányzat felé jelezzék, hanem közvetlenül a szolgáltatónak, hiszen így hamarabb kerül orvoslásra a probléma. A kukák megrongálása tekintetében elmondja, hogy amennyiben jogos a panasz, pótolják az edényt. Tudni kell azonban azt is, hogy ezek az edények nem örökéletűek. Kértek állásfoglalást is ezügyben, melyben 36 hónapos szavatossági garanciáról írtak, azaz ez az az időtartam, mely alatt, ha az edény tönkremegy, az a gyártó, vagy a szolgáltató felelőssége. Az ürítőszerkezetet pedig pont emiatt nem használják, hiszen nagyon igénybe veszi az edényt, ráadásul lassabb is. Elmondja továbbá, hogy utasítást adott ki annak érdekében, hogy az edények ugyanoda legyenek visszahelyezve ürítés után, mint ahonnan elvitték.

**Szabóné Pál Orsolya Marianna** elmondja, hogy neki pozitív tapasztalatai vannak, az alkalmazottakról is csak jót tud mondani, igaz Ő azon a területen él, ahol vasárnapi hulladékszállítás történik.

**dr. Riebl Antal** megköszöni a részvételt és elmondja, hogy bízik a további eredményes együttműködésben.

**dr. Riebl Antal** 19:28-kor szünetet rendel el.

19:35-kor az ülés folytatódik.

1. **Iskola 8 osztállyal történő bővítésének és az ideiglenes iskola építésének ügye – előadó: dr. Riebl Antal**

**dr. Riebl Antal** a kivetítettt látványtervet bemutatva ismerteti a várhatóan 2024 végére befejeződő beruházást. Elmondja, hogy 18 tanterem, 5 szaktanterem, 5 csoportterem, egy 300 fő befogadására alkalmas multifunkcionális nagyterem, egy 180 fő befogadására alkalmas étkező, egy testnevelési és edzőterem, valamint sportudvar épül. 457 tanuló befogadására lesz alkalmas az új iskola. Elmondja, hogy a bővítést az tette lehetővé, hogy az önkormányzat 2017-ben megvásárolta a Komáromi házat, majd később a Petőfi utcában is az érintett ingatlanokat. Ez egy 10 milliárd forintos beruházás, összehasonlításképpen, az önkormányzat éves költségvetése 1-1.2 milliárd forint.

A bővítési munkálatok idejére a tanulók ideiglenes konténeriskolában folytatják tanulmányaikat. A konténerek építése folyamatban van, a szervízutat az önkormányzat saját forrásból megcsinálta, a vízellátás zavartalansága érdekében 16 millió forintból egy átemelőt is építtettünk. A Némedi út felújítása tekintetében pályázatot nyújtottunk be, hisz az ideiglenes iskola miatt jelentős forgalomnövekedés várható azon az útszakaszon.

1. **Bányák ügye – előadó: dr. Riebl Antal**
   1. **Árok utcai bánya ügye**

**dr. Riebl Antal** elmondja, hogy az utolsó testületi ülésen elhangzottak szerint a bányavállalkozó keresetet nyújtott be a környezetvédelmi hatóság ellen. Akkor még nem ismertük a keresetlevél tartalmát. Időközben megismertük a tartalmat, melynek ismeretében óvatos lépéseket tehetünk annak érdekében, hogy a 2009. előtti állapotnak megfelelően visszaminősítsük az érintett területeket. Ennek érdekében egy határozati javaslat került megfogalmazásra, miszerint Délegyháza Község Önkormányzat Képviselő-testülete az ú.n. „Árok utcai bánya” ügyében jelen elvi döntésével – az érintett területre vonatkozó bírósági ítélet függvényében, valamint az érintett területen elhelyezkedő ingatlanok tulajdonosaival történő egyeztetést követően - külön településrendezési eljárás lefolytatásának keretében a Délegyháza 039/4-7, 039/9-12, 039/14-16, 039/18-20, 039/23-27 hrsz-ú ingatlanok övezeti besorolását vissza kívánja minősíteni a 2009. évben elfogadott rendezési terv módosítását megelőző, a 2005. évben elfogadott rendezési tervben foglalt övezeti besorolásúvá. Jelen eljárás kezdeményezésére a területet érintő nemkívánatos bányászati tevékenység megakadályozása céljából kerül sor. Délegyháza Község Önkormányzat Képviselő-testülete felkéri hivatalát, hogy a terület övezeti besorolásának visszaminősítését a szerződött településtervezővel egyeztetett módon, valamint jelen határozatban foglalt feltételek fennállása esetén kezdje meg, valamint a szükséges további intézkedéseket tegye meg. Délegyháza Község Önkormányzat Képviselő-testülete felhatalmazza dr. Riebl Antal polgármestert, hogy az átminősítés érdekében szükséges településrendezési és/vagy településtervezési szerződést jelen határozatban foglalt feltételekkel aláírja.

**Tóthné Purthál Györgyi** kérdezi, hogy miért nem lehet a határozatba konkrétan beleírni, hogy mi volt előtte.

**dr. Riebl Antal** elmondja, hogy azért, mert felesleges. A határozat megszövegezése egyértelmű.

T**óthné Purthál Györgyi** elmondja, hogy egy 2006-os határozat minősítette az egyik területet bányaterületté, 2007-ben pedig a többi érintett terület lett bányaterületté minősítve.

**dr. Molnár Zsuzsanna** elmondja, hogy a javaslatban a hatályos, jelenlegi helyrajzi számok szerepelnek, melyeket a 2005. évben elfogadott rendezési tervben foglalt övezeti besorolásúvá minősítenénk vissza.

**Varga Laura** kérdezi, hogy előfordulhat-e az, hogy az ott lévő ipari területen folytassanak bányászati tevékenységet.

**Szilveszter Lajos** elmondja, hogy ez abszolút lehetetlen.

**Pájer Ágnes** kérdezi, hogy mit tartalmaz a keresetlevél.

**dr. Riebl Antal** elmondja, hogy olyan érveket, melyek könnyen védhetők az alperes részéről.

**dr. Riebl Antal** szavazásra teszi fel a határozati javaslatot.

Képviselő-testület szavazott: (6 fő), 6 igen szavazattal, tartózkodás és nem szavazat nélkül az alábbi határozatot hozta:

**115/20221.(III.23.) számú képviselő-testületi határozat**

**Délegyháza Község Önkormányzat Képviselő-testülete az ú.n. „Árok utcai bánya” ügyében jelen elvi döntésével – az érintett területre vonatkozó bírósági ítélet függvényében, valamint az érintett területen elhelyezkedő ingatlanok tulajdonosaival történő egyeztetést követően - külön településrendezési eljárás lefolytatásának keretében a Délegyháza 039/4-7, 039/9-12, 039/14-16, 039/18-20, 039/23-27 hrsz-ú ingatlanok övezeti besorolását vissza kívánja minősíteni a 2009. évben elfogadott rendezési terv módosítását megelőző, a 2005. évben elfogadott rendezési tervben foglalt övezeti besorolásúvá. Jelen eljárás kezdeményezésére a területet érintő nemkívánatos bányászati tevékenység megakadályozása céljából kerül sor. Délegyháza Község Önkormányzat Képviselő-testülete felkéri hivatalát, hogy a terület övezeti besorolásának visszaminősítését a szerződött településtervezővel egyeztetett módon, valamint jelen határozatban foglalt feltételek fennállása esetén kezdje meg, valamint a szükséges további intézkedéseket tegye meg. Délegyháza Község Önkormányzat Képviselő-testülete felhatalmazza dr. Riebl Antal polgármestert, hogy az átminősítés érdekében szükséges településrendezési és/vagy településtervezési szerződést jelen határozatban foglalt feltételekkel aláírja.**

**Határidő: A bírósági ítélet kézhezvételét követően azonnal**

**Felelős: polgármester, jegyző**

* 1. **A „GIGABÁNYA” ÜGYE**

**dr. Riebl Antal** elmondja, hogy az ún. „Gigabánya” létesítése kormányhatározaton alapul, ami behatárolja a hatóságok és az önkormányzatok szerepét. A bánya teljes területe 303, 4470 hektár lesz, a környezetvédelmi engedélyt 2030. december 31-ig kapták meg. Délegyházát először 2036-ban, majd 2055-ben érinti ténylegesen, de mivel a többi terület is itt van a közelben, ugyanúgy érinti településünket a bányászati tevékenység minden üteme. Mivel kiemelt kormányzati beruházásról van szó, nincs semmi esély arra, hogy sikerüljön megakadályozni a projektet. Ezt követően a kivetített rajzon mutatja be a területet.

**Szilveszter Lajos** hozzáteszi, hogy nyilvánvalóan nem örül a Képviselő-testület sem, mint ahogy egyetlen bányának sem örülne.

**Tóthné Purthál Györgyi** elmondja, hogy 2022. február 18-án keresetet nyújtottak be, melyet a környezetvédelmi hatóság nem továbbított a bíróság felé. Azonnali jogvédelmet kértek és feljelentést tesznek a környezetvédelmi hatóság ellen a mulasztásuk miatt. A műszaki üzemi tervet az első ütem felére kapták meg, 2025-ig. Hozzáteszi, hogy tele volt eljárási hibával az ügymenet.

**dr. Riebl Antal** elmondja, hogy a kiemelt kormányzati érdeket jelzi az is, hogy eddig nem kaptak engedélyt a területen történő bányászati tevékenységre, most pedig minden különösebb akadály nélkül kapták meg az engedélyeket.

**Varga Laura** elmondja, hogy egyébként a cégszerkezetben is érdekes változások mutatkoznak.

**Horváth Zsolt** elmondja, hogy egyet ért azzal, hogy esélytelen megakadályozni, azonban két kérdés merült fel benne. Az első kérdése az, hogy van-e lehetőség arra, hogy Délegyháza vizsgáló kutakat létesítsen saját területén és esetlegesen a vizsgálati eredmények tükrében közbelépjen. A másik kérdés pedig az, hogy van-e mód arra, hogy a vízutánpótlást a bányászokkal oldassuk meg.

**Varga Laura** elmondja, hogy ezekre már semmi esély.

**dr. Riebl Antal** elmondja, hogy örül annak, hogy a lakosság próbálja megakadályozni a projektet, ehhez pedig sok sikert kíván

1. **Egyebek – előadó: dr. Riebl Antal**
   1. **PÁLYÁZATOK**

**dr. Riebl Antal** ismerteti a 2018 óta elnyert, nagyobb pályázatokat úgymint az Egészségház bővítése, fogorvosi szék vásárlása, az óvoda bővítése két csoportszobával, bölcsőde építése, konyha bővítése, Árpád utca és Rákóczi utca és Móra Ferenc utca útburkolatának felújítása, Polgármesteri Hivatal bővítése, illetve a 2021 és 2024 között megvalósuló iskolabővítés. Önkormányzatunk 56 férőhelyes bölcsőde építésére nyert pályázatot, mely a Mária utca és a Kéktó sétány sarkánál lévő területen épül majd. Ugyanide tervezünk egy 4 csoportszobás óvodai tagintézmény építését, erről a pályázatról még nem született döntés. A Rózsaharmat Nonprofit Kft.-vel való együttműködésünk keretében egy két csoportszobás SNI-s gyerkek befogadására képes bölcsőde építésére kerül sor. Folyamatban lévő pályázatok vannak benn a művház felújítására és utak javítására. A Némedi út felújítása nélkülözhetetlen a konténeriskola miatt.

**Somorjai Martina** kérdezi, hogy létezik-e „csendrendelet” az üdülőterület vonatkozásában.

**dr. Riebl Antal** elmondja, hogy külön az üdülőterületre vonatkozóan nincs, az egész településre vonatkozóan létezik rendelet erre vonatkozóan.

**Somorjai Martina** kérdezi, hogy létezhet-e szabályosan kutyamenhely az üdülő szívében.

**dr. Riebl Antal** elmondja, hogy ezzel kapcsolatban hatósági eljárás zajlott le, azonban a tartalmát nem ismeri.

**dr. Molnár Zsuzsanna** elmondja, hogy ez nem közmeghallgatásra alkalmas témakör, a személyes adatok védelme miatt.

**Somorjai Martina** kérdezi, hogy akkor általánosságban létezhet-e kutyamenhely az üdülőterületen.

**dr. Molnár Zsuzsanna** elmondja, hogy ez a NÉBIH hatásköre.

**Szabóné Pál Orsolya Marianna** kérdezi, hogy mit ért pontosan menhely alatt.

**Somorjai Martina** elmondja, hogy 3-5 kutya van az ingatlanon, mindig más létszámban, néha a kutyák is mások és problémásak.

**dr. Riebl Antal** elmondja, hogy az állatvédelmi törvény tartalmaz előírásokat.

**dr. Molnár Zsuzsanna** hozzáteszi, hogy az Önkormányzat sem a haszonállatok, sem a kedvtelésből tartott állatok létszámára vonatkozóan nem írhat elő létszámbeli korlátozást rendeletben.

**Tóthné Purthál Györgyi** elmondja, hogy véleménye szerint mára már indokolatlan az üdülőterület megkülönböztetés.

**dr. Riebl Antal** elmondja, hogy valóban már 70%-uk állandó lakos. Egyetért azzal, hogy az üdülőterület megnevezés már nem indokolt. Erre a következtetésre jutott a ma 17:30-kor ülésezett illetékes szervezet is.

**Szabóné Pál Orsolya Marianna** elmondja, hogy Ő ezen a területen él. Mióta az 56 férőhelyes bölcsődéről tájékoztatták a lakosságot, azóta Őt lépten-nyomon megtalálják panaszaikkal az ott élő lakosok. Mindezt úgy, hogy az itt élők nagyrésze kisgyermekes család. Azonban a panaszaikat azzal támasztják alá, hogy ez üdülőterület. Ilyenkor elmondja, hogy ez már nem állja meg a helyét, hisz a területen élők nagyobb része állandó lakos.

**Darabos Zsuzsanna** hozzáteszi, hogy mára már nem, mint minősítést használjuk az üdülőterület kifejezést, inkább annak céljából, hogy behatároljuk egy beszélgetés, megbeszélés során, hogy melyik területről van szó.

**Szabó Béla** kérdezi, hogy tervezi-e az Önkormányzat kitenni a „megtelt” táblát a település határába.

**dr. Riebl Antal** elmondja, hogy az első ütemben a Vadvirág, Zöldrét, Napsugár, és az ezeket összekötő utcák belterületbe vonása történt meg. 2012-ben még kb. 3-4 ház állt ott. 2015. őszén bevezetésre került a CSOK, és mivel a telkek olcsók voltak, hirtelen gyorsasággal beépítették az egészet. Erre nem lehetett felkészülni. A Képviselő-testület is felismerte a problémát, és a jelenlegi tervek szerint 7000 főnél nem lesz több lakos a településünkön.

**Pájer Ágnes** kérdezi, hogy átvételre került-e a Diófa köz aszfaltozásai munkálatai után az útszakasz.

**dr. Riebl Antal** elmondja, hogy értékes tapasztalat volt ez a projekt számunkra. A Farkas-Bau Kft. volt a kivitelező, akik a reális és átlagos 90-110.000 Ft/m2 helyett 26.000 Ft/m2 áron vállalta a munkát. Az alacsony árnak sajnos silány minőség lett az ára, így a jövőben az Önkormányzat nem adja a lakosság kezébe a kivitelező kijelölésének jogát, több kritériumot tartalmazó pályázat kerül majd kiírásra a jövőben az aszfaltozások tekintetében. Nem vettük át az utat, a visszatartott 4.000.000 Ft-ból kerül majd kijavításra a hibás, rossz minőségű út.

**Pájer Ágnes** megköszöni, hogy a legutóbbi közmeghallgatáson felvetett problémája, nevezetesen a bölcsődével szemben lévő üzlet melletti, előtti alkoholfogyasztás, megoldásra talált és már nem áll fenn ez a gond. Kérdezi továbbá, hogy tervben van-e a postával szemben lévő játszótér felújítása, rendbe tétele.

**dr. Riebl Antal** elmondja, hogy eddig egy lakos tartotta kézben a játszótérrel kapcsolatos dolgokat, aki mostanra már nem olyan aktív e tekintetben. Ígéretet tesz arra, hogy a jövőben nagyobb figyelmet fordítanak a játszótér üzemeltetésére.

**Pájer Ágnes** elmondja, hogy a civil lakosság szívesen segít.

**Szilveszter Lajos** elmondja, hogy sajnos kevés az ember, így nincs lehetőség arra, hogy minden nap ellenőrizzék a játszóteret, de amennyiben jelzés érkezik, intézkedésre kerül sor.

**Somorjai Martina** kérdezi, hogy a Fény utca aszfaltozása várható-e.

**dr. Riebl Antal** elmondja, hogy mivel ritkán lakott utcáról van szó, nem várható a közeljövőben annak leaszfaltozása.

**Pájer Ágnes** kérdezi, hogy hogyan tervez bevételekhez jutni az önkormányzat, esetleg a tavakon strand létesítése várható-e.

**dr. Riebl Antal** elmondja, hogy a strand üzemeltetése hihetetlen kiadásokkal jár, nem kifizetődő. Nagyobb bevételt jelent a horgászat.

**Szabó Béla** kérdezi, hogy kivitelezhető-e az, hogy a levágott faágakat, térítés ellenében az Önkormányzat elszállítsa.

**Szilveszter Lajos** elmondja, hogy erre sajnos nincs kapacitása a községgondnokságnak.

**dr. Riebl Antal** megköszöni a közösen végzett munkát és bezárja a Közmeghallgatást.

**k.m.f.**

|  |  |
| --- | --- |
| **dr. Riebl Antal**  **polgármester** | **dr. Molnár Zsuzsanna**  **jegyző** |
| **Darabos Zsuzsanna**  **hitelesítő képviselő** | **Szabóné Pál Orsolya Marianna**  **hitelesítő képviselő** |